Document ID: 31983R0084

Komisijos reglamentas (EEB) Nr. 84/83
1983 m. sausio 14 d.
iš dalies keičiantis Reglamentą (EEB) Nr. 1391/78, nustatantį iš dalies pakeistas priemokų už pasitraukimą iš pieno ir pieno produktų rinkos ir už melžiamų bandų pakeitimą sistemos taikymo taisykles
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1977 m. gegužės 17 d. Tarybos reglamentą (EEB) Nr. 1078/77, nustatantį priemokų už pasitraukimą iš pieno ir pieno produktų rinkos ir už melžiamų bandų pakeitimą sistemą [1], su paskutiniais pakeitimais, padarytais Reglamentu (EEB) Nr. 1365/80 [2], ypač į jo 7 straipsnį,
kadangi Komisijos reglamento (EEB) Nr. 1391/78 [3] su paskutiniais pakeitimais, padarytais Reglamentu (EEB) Nr. 2735/80 [4], 12 straipsnio 4 dalyje numatyta sumažinti priemoką, kai ketvirtaisiais bandų pakeitimo laikotarpio metais nesilaikoma Reglamento (EEB) Nr. 1078/77 3 straipsnio 2 dalies c punkte nurodyto įpareigojimo; kadangi patirtis parodė, kad šios nuostatos taikymą būtina pratęsti visam pakeitimo laikotarpiui;
kadangi taip pat būtina nurodyti kompetentingų institucijų teises tada, kai pranešimas nepateikiamas arba vėluojama jį pateikti;
kadangi patirtis taikant Komisijos reglamentus (EEB) Nr. 1307/77 [5] ir (EEB) Nr. 1391/78 parodė, kad nuostatas dėl identifikavimo kortelės originalo pateikimo eksportuojant gyvulį į kitą valstybę narę būtina sušvelninti;
kadangi Pieno ir pieno produktų verslo vadybos komitetas nepateikė savo nuomonės per jo pirmininko nustatytą laiką,
PRIĖMĖ ŠĮ REGLAMENTĄ:
1 straipsnis
Šiuo dokumentu Reglamentas (EEB) Nr. 1391/78 iš dalies keičiamas taip:
1. 5 straipsnio 3 dalis papildoma šia pastraipa:
"Jei šis pranešimas nepateikiamas arba pateikiamas per vėlai, kompetentinga institucija patikrina, ar gamintojas laikosi Reglamento (EEB) Nr. 1078/77 2 straipsnio 2 dalies paskutinėje pastraipoje ir 3 straipsnio 2 dalies antroje pastraipoje nurodytos sąlygos."
2. 8 straipsnis papildomas šia 6 dalimi:
"6. Jei po trijų mėnesių nuo perdavimo identifikavimo kortelė negali būti pateikta arba nepateikiama tinkamai užpildyta, valstybė narė, nepaisydama 4 dalies nuostatos, gali priimti bet kurį kitą dokumentą, suteikiantį tokias pačias paskerdimo, nugaišimo arba eksportavimo įrodymo garantijas."
3. Po 9 straipsnio 4 dalies pirmos pastraipos įrašoma ši pastraipa:
"Jei šis pranešimas nepateikiamas arba pateikiamas per vėlai, kompetentinga institucija patikrina, ar perėmėjas turi perimti priemokos sistemos nulemtą įsipareigojimą."
4. 12 straipsnio 4 dalis pakeičiama taip:
"4. Nepaisant 9 straipsnio 1 dalies nuostatos, tais atvejais, kurie negali būti laikomi force majeure ir kuriais priemokos gavėjas bandų pakeitimo laikotarpiu daugiau nebesilaiko Reglamento (EEB) Nr. 1078/77 3 straipsnio 2 dalies c punkte nurodyto įpareigojimo, sugrąžintinos priemokos suma arba, jei jam dar neišmokėtas likutis - išskaičiuotina suma, turi sudaryti 25 % visos priemokos, kurią jis turėtų teisę gauti, šią sumą procentais kasmet mažinant proporcingai laikomų gyvulių vienetų ir gyvulių vienetų, kuriuos būtina laikyti, skirtumui."
2 straipsnis
1 straipsnio 1 ir 3 dalys ir, suinteresuotos šalies prašymu, 1 straipsnio 2 ir 4 dalys taikomos paraiškoms dėl pagalbos, nuo 1977 m. liepos 1 d. pateiktoms pagal Reglamento (EEB) Nr. 1307/77 1 straipsnio nuostatas arba pagal Reglamento (EEB) Nr. 1391/78 4 straipsnio 1 dalies nuostatas.
3 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Visas šis reglamentas yra privalomas ir tiesiogiai taikomas visose valstybėse narėse.
Priimta Briuselyje, 1983 m. sausio 14 d.

Labels: 12
17
6